Swati Luke 2:1-20
Kulawo malanga Khesari, Agustusi, wamemetela kubo bonkhe bantfu bembuso kutsi kubhaliselwe lubalo. Lolubalo lwekucala lwentiwa ngesikhatsi Kwiriniyusi anguLusibalukhulu waseSiriya. Wonkhe umuntfu wahamba wayawubhalisa edolobheni lakubo. NaJosefa wesuka eNazaretha yaseGalile waya eBhetlehema yaseJudiya, edolobheni laDavide, ngobe abeyintalelwane yaDavide, waya kuyawubhalisa yena naMariya labetsembise kumshada. Mariya abetetfwele. Kwatsi baseBhetlehema, sase siyefika sikhatsi saMariya sekubeleka. Watubula ngendvodzana, wayigocota ngetindvwangu, wayilalisa emkhombeni wekudlela tinkhomo, ngobe phela kwakungenandzawo yekuhlala endlini yetihambi. Bekunebelusi kulelo live lababeluse imihlambi yetimvu ebusuku etsafeni. Ingilosi yeNkhosi yabonakala kubo, nebukhatikhati beNkhosi babakhanyisela, baze besaba kakhulu. Kodvwa ingilosi yatsi kubo: "Ningesabi; ngobe nginiletsele indzaba lemnandzi, yekutfokota lokutawuba kwebantfu bonkhe; ngobe lamuhla nitalelwe emtini waDavide uMsindzisi longuKhristu iNkhosi. Loku kutaba sibonakaliso kini: Niyawukhandza umntfwana agocotwe ngetindvwangu alele emkhombeni wekudlela tinkhomo." Masinyane kwabonakala lengilosi inesicumbi lesikhulu setingilosi tasezulwini sihlabelela sidvumisa Nkulunkulu sitsi: "Akube bukhosi kuNkulunkulu kulelisetulu kakhulu nekuthula emhlabeni kubantfu labatfokotelwa nguye!" Kwatsi lapho tingilosi setibuyele ezulwini, belusi bakhulumisana batsi: "Asambeni siye eBhetlehema siyewubona loko lokwentekile, lesitjelwe kona yiNkhosi." Ngako-ke bashesha bahamba, bakhandza Mariya naJosefa nemntfwana alele emkhombeni wekudlela tinkhomo. Kwatsi nabambona belusi, babatjela loko lababekuve ngengilosi ngalomntfwana; bonkhe labakuva loko bamangala ngalababekutjelwe belusi. Yena-ke Mariya watikhumbula tonkhe leto tintfo, wazindla ngato enhlitiyweni yakhe. Belusi babuyela emuva badvumisa babonga Nkulunkulu ngako konkhe lababekuvile nalababekubonile; kwakunjengobe ingilosi yayibatjelile.
eus_Latn ssw_Latn